En 24-årig mand er varetægtsfængslet i fire uger. Han er sigtet for at stå bag et groft overfald på en 17-årig mand i sidste weekend.

Den 24-årige mand, som Nordjyllands Politi sigter for at have begået grov vold i forbindelse med et overfald på en 17-årig mand, er fredag blevet varetægtsfængslet i fire uger. Det skete ved et grundlovsforhør ved Retten i Aalborg, oplyser Nordjyllands Politi. - Det er alvorlig kriminalitet, som vi mistænker pågældende for, så jeg er tilfreds med, at vi hurtigt har fået pågrebet den mistænkte i sagen, siger politikommissær Kenneth Rodam. Overfaldet skete 2. juli omkring klokken 02.45 på Bispensgade i Aalborg. Under overfaldet blev den 17-årige mand sparket og trampet i hovedet, og han pådrog sig alvorlige skader i ansigtet. Erkender delvist Den 24-årige mand, som er varetægtsfængslet frem til 4. august, var i følgeskab med en kvinde og en mand, da overfaldet på den 17-årige fandt sted. De to personer skal afhøres af politiet, fortæller efterforskningslederen. - Vi kender identiteten på den ene, og dem skal vi have talt med. Det handler om, at vi skal klarlagt deres rolle i forbindelse med denne alvorlige sag, siger Kenneth Rodam. Den 24-årige mand blev anholdt torsdag, hvor han meldte sig selv til politiet efter at have været efterlyst i offentligheden. Det var billeder fra videoovervågning, der førte til, at politiets efterforskere via oplysninger fra offentligheden kunne fastslå identiteten på den mistænkte. Den 24-årige mand erkender delvist det forhold, han er sigtet for. Han valgte at kære varetægtsfængslingen til landsretten.